Der er ikke udsigt til nogle store vejrmæssige ændringer denne uge.

Hvis skolebørn landet over synes, at deres sommerferie i år har været særdeles våd, er det ikke så underligt. Faktisk tangerer juli en rekord for den vådeste juli-måned nogensinde med 140,0 milimeter regn. Det oplyser TV 2 Vejret mandag aften. Rekorden blev målt i 1931, men dengang blev der ikke målt i decimaler, og derfor skal man op på 140,5 milimeter, før der er tale om en ny rekord, forklarer TV 2 Vejrets meteorolog Jonas Damsbo. Ifølge Jonas Damsbo kan rekorden stadig nå at blive slået mandag aften. - Der er et regnvejr, der nærmer sig landet i løbet af aftenen og hen mod midnat. Der er også stadig spredte byger rundt omkring, så samlet set kan den godt gå hen og blive slået, siger meteorologen. Vejret har været fastlåst i en måned Jonas Damsbo beskriver vejret de seneste uger som "en fastlåst situation", hvor landet har været ramt af et mere eller mindre konstant ustadigt vejr. - Mens Sydeuropa har døjet med tørke og højtryk, har vi haft en vestenvindsstrømning i Nordeuropa, der har sendt den ene front ind over landet efter den anden, siger meteorologen. Han siger, at regnbygerne har stået på siden begyndelsen af skolernes sommerferie og har været spredt over hele perioden. Der har ifølge Jonas Damsbo kun været tre dage i juli uden regn. Omvendt har der også kun været få dage, der har været meget våde. Den vådeste dag var 23. juli, hvor der faldt 21,1 milimeter regn. - Vejret har været noget sløjere end normalt. Og middeltemperaturen for måneden generelt ligger på 15,9 grader, hvilket er en hel grad under det normale, siger Jonas Damsbo og tilføjer: - Så det har ikke bare været en meget våd, men også en kold måned, vi har været vidne til. Udsigt til mere stabilt vejr i næste uge Denne uge markerer den sidste uge af skolernes sommerferie, og der er ikke udsigt til nogle store vejrmæssige ændringer. - Til gengæld er der begyndt at komme tegn på, at der kan være noget stabilitet i sigte i næste uge. Det passer jo med, at de skal tilbage på skolebænken, siger meteorologen. Mens juli har været særdeles våd, var maj og juni præget af tørke. De store kontraster mellem meget tørre eller meget våde måneder er noget, man skal vænne sig til. Forskning peger nemlig på, at der på grund af klimaforandringerne kan komme lange kontrastfyldte perioder om sommeren i Danmark, netop som man ser det nu.